Luister: Son skyn weer vir Tarryn Lamb ná donker tydTarryn Lamb op die verhoog. (Foto: Facebook/Tarryn Lamb) Nie te lank gelede nie, het die gewilde sangeres en musikant Tarryn Lamb gevoel asof die Here ŉ ander plan vir haar lewe het. Alles wat sy dekades lank geken het – die groot verhoë, helder ligte en opgewonde gehore – is skielik van haar weggeruk weens die pandemie en meegaande inperkings wat die Suid-Afrikaanse musiekbedryf op sy knieë gedwing het. Sonder ŉ mikrofoon het sy nie geweet wie sy is nie, vertel Lamb in die Maroela Media-ateljee. “Ek het elke oggend tydens die pandemie met ŉ swaar gemoed opgestaan. My man, ŉ prokureur, het tuis gewerk en kon elke dag met sy take voortgaan. Later het ek gevoel elke deel van die huis is silwerskoon en ek het elke resep moontlik gebak, maar dit het my nie vervul nie.” Dit was die eerste keer in haar lewe dat sy nie kon werk nie en sy het doelloos gevoel. “Dit was ŉ rowwe tyd. Ek het begin dink die Here het ander planne met my. Dit was ŉ tyd van baie introspeksie en om weer te onthou wat musiek vir my beteken.” Dit was Matt. 11: 28-30 wat haar geïnspireer het om tydens die inperking weer vir die eerste keer haar pen op te tel en musiek te skryf. Die Engelse enkelsnit “Sunny” is uit dié Bybelvers gebore en is geïnspireer deur God se liefde wat die enigste konstante in die lewe is. Tarryn op die verhoog tydens die Liefde by die Dam-fees. (Foto: Facebook/Tarryn Lamb) “Ek was so begeester deur die melodie en lirieke van die verse, maar ek kon nie uitwerk wat ek wou sê met die koorgedeelte nie. Theo Crous, die vervaardiger, het my gelei. Dit was die begin van ŉ pragtige pad van hoop vir my as mens en as musikant.” Sy en Crous het ook saamgewerk aan haar jongste Afrikaanse enkelsnit getiteld “Wanneer laas”. Die liedjie het ŉ reggae-klank en is anders as die kragtige, sielvolle ballades waaraan Lamb se aanhangers gewoond is. “Dit is een vir die braai,” skerts Lamb, en voeg by dat sy ŉ ligter liedjie wou uitreik ná sy haar vriend en kollega Refentse, ŉ reggae-medley sien uitvoer het tydens ŉ optrede by die Lekkerland-musiekfees. “Refentse se vertoning was onverbeterlik. Dit het my só geïnspireer dat ek by Theo se ateljee opgedaag het met my kitaar en ŉ reggae-deuntjie in my kop. Ons het besluit om die liedjie daar en dan klaar te skryf. Dit het seker net tien minute geneem, maar ons het onophoudelik gelag. “Ons is deur soveel dinge die laaste paar jaar. Ek is op ŉ plek in my lewe waar ek graag die musiek wil maak waarvoor ek self lief is. ‘Wanneer laas’ is ŉ rustige liedjie met ŉ boodskap van liefde, en ŉ bietjie liefde kan ŉ mens se hele dag verander.” Tarryn Lamb en Gaby op die stel van ‘Die Kontrak’. (Foto: Facebook/Tarryn Lamb) As mentor van Die Kontrak, met deelnemers soos Gaby en Ruan Jordaan onder haar musikale vlerk, was sy eintlik die een wat gementor is, sê Lamb. “Ek kon soveel by hierdie jong kunstenaars leer, want hulle talent en honger om sukses te behaal is net so ongelooflik. Dit is ontsettend belangrik dat nuwe talent vir ons bedryf ontgin word, want die jonger kunstenaars gebruik elke platform tot hulle beskikking om met mense te praat en uit te beeld wat in die wêreld aangaan. “Ons wat al langer in die bedryf is, kan soveel by die jonges leer oor hoe om deur ander lense na die bedryf te kyk gedurende dié veranderende tye. Ek is al lank in die bedryf en het lanklaas so ŉ honger in jongmense gesien om suksesvol te wees. “Wanneer ek nou op die verhoog staan, kanaliseer ek my innerlike Dodo [Nyoka, naaswenner van Die Kontrak 2], en ek is Frikkie vir ŉ rukkie,” skerts sy oor hoe dié geesdriftige sanger na homself op die verhoog verwys. “Nou tree ek elke keer, net soos die jonges, op asof dit die laaste keer is.” “Wanneer laas” en “Sunny” is op alle groot digitale platforms beskikbaar.